Liiklusõnnetuste põhjuste väljaselgitamise ekspertkomisjon

Viljandi Linnavalitsus 30.07.2025

Linnu 2

Viljandi, 71020

viljandi@viljandi.ee

Väljavõte liiklusõnnetuse kokkuvõttest

Edastan teadmiseks ja liikluskeskkonna parandamiseks tehtud ettepanekute realiseerimise otsustamiseks väljavõtte liiklusõnnetuste põhjuste väljaselgitamise ekspertkomisjoni poolt koostatud liiklusõnnetuse kokkuvõttest.

|  |  |
| --- | --- |
| Liiklusõnnetuse number | 24-66 |
| Liiklusõnnetuse aeg | 13.12.2024, kell 13:33, reede |
| Liiklusõnnetuse koht | T49 Imavere – Viljandi - Karksi-Nuia maantee 52,465 km, Viljandi linn, Viljandi maakond |
| Liiklusõnnetuse koha koordinaadid | X 6467618.92 Y 591881.83 |
| Liiklusõnnetuses osalenud sõidukeid | 2 |
| Liiklusõnnetuses osalenud isikuid | 13 |
| Liiklusõnnetuses vigastatuid | 7 |
| Liiklusõnnetuses hukkunuid | 0 |

**1. Liiklusõnnetuse toimumise koha kirjeldus**

1.1. Liiklusõnnetus toimus riigi tugimaantee nr 49 Imavere - Viljandi - Karksi-Nuia tee km 52,465, Viljandi linnast tuleva kohaliku tänava (Riia maantee) ja riigi kõrvalmaantee nr 24159 Viljandi - Heimtali tee neljaharulisel ristmikul. Ristmik on kanaliseeritud ohutussaarte ja vasakpöörde radadega. Ristmik on valgustatud. 2022. aasta juulis paigaldati ristmikule uus tihe asfaltbetoonkate, ehitati ohutussaared, paigaldati uued liiklusmärgid ning teekattemärgistus. Enne ristmikku on maantee kate 9,0 m laiune, sh sõidurajad 3,5 m. Ristmiku alal on läbivad sõidurajad 3,25 m laiused ning pöörderajad 3,0 m laiused.

1.2.  Ristmik asub Viljandi ringteel ning piirneb haljasalade, metsa ja võsaga. Maanteel 49 on enne õnnetuskohta ca 2-3 % tõusuga 1 km pikkune sirge lõik ning peale õnnetuskohta jätkub 1,7 km sirget teed. Ristmiku piirkonnas on kiiruspiirang 70 km/h.

Viljandi linnast tulev Riia maantee on kerges languses ristmiku poole, ca 1-2%. Liiklusmärgid linnalõigul on suhteliselt halvas seisukorras.

1.3. Teekate oli õnnetuse hetkel soolamärg, õhutemperatuur n-1,3°C, Ilmastikust tulenev nähtavus oli hea.

1.4. Viimase viie aasta jooksul on juhtunud kuus varalise kahjuga liiklusõnnetust, 2023. aastal viis ja 2024. aastal üks.

**2. Liiklusõnnetuse lühikirjeldus**

2.1. Liiklusõnnetuses osalesid:

* reisibuss IVECO, mida juhtis 73-aastane mees. Lisaks juhile  oli bussis 11 sõitjat;
* veoauto SCANIA S450 koos haagisega SCHMITZ CARGOBULL, mida juhtis 29-aastane mees.

2.2. Imavere-Viljandi-Karksi-Nuia maantee 52,46 kilomeetril sõitis Imavere suunas liikunud veokile SCANIA  koos haagisega SCHMITZ CARGOBULL Heimtali-Männimäe ristmikul kõrvalteelt ette reisibuss IVECO. Buss paiskus vasakule teelt välja, metsa, kahjustades puid ja valgustusposti. Bussijuht ja kuus bussis olnud sõitjat said vigastada ja toimetati kiirabi poolt haiglasse.

**3. Liikluskeskkonda puudutavad riskitegurid ja muud asjaolud**

3.1. Ristmik on avar ja hea nähtavusega, kuid ca 10 meetrit enne teeandekohta jääb kõrvaltee juhile vaatevälja suunaviit. Sõiduautojuhid näevad selle alt läbi, kuid bussijuhi vaatevälja see mingil määral piirab.

3.2. Avara vaateväljaga ristmikul võib juhi vaateväli hajuda ning samuti ei ole laiade kanaliseeritud ristmike puhul kerge leida suunaviitadele head kohta, kus nad ei varjaks mingil määral ristmikule läheneva juhi vaatevälja. Et informeerida juhte hajuvast või piiratud nähtavusest, võiks teeande kohustuse tähistada märgiga 222 "Peatu ja anna teed".

3.3. Kõrvaltee, ehk KOV tänava, liikluskorraldus ei vasta nõuetele. Märgid on vanad ja kulunud ning paiknesid sõidutee äärest kaugel. Puudus eelsuunaviit, mis vastavalt määrusele nr 89 "Tähistatavate teede liigid, juhatus- ja teeninduskohamärkide paigaldamise kord ning sihtpunktidele viitamise süsteem" peab sellisel ristmikul olema.

**4. Ettepanekud liikluskeskkonna parandamiseks konkreetse liiklusõnnetuse toimumise kohal**

4.1. Tähistada kohalik tee vastavalt kehtivatele nõuetele.

4.2. Et informeerida juhte hajuvast või piiratud nähtavusest, võiks teeande kohustuse tähistada märgiga 222 "Peatu ja anna teed".

Hindamaks tehtud ettepanekute asjakohasust, palun tagasisidet, kas kavandate ettepanekute või teiste meetmete rakendamist. Kui mitte, siis on oleks komisjoni jaoks oluline teada, mis põhjustel neid ei rakendatud.

Lugupidamisega

Villu Vane

komisjoni esimees

liiklusohutuse osakond

/allkirjastatud digitaalselt/

5093712

villu.vane@transpordiamet.ee